Sølle 1774 tilskuere var mødt op på Aalborg Portland Park til pokalopgøret i Sydbank pokalen mellem AaB og AC Horsens. Og det var en jævnt kedelig affære, som de få tilskuere fik at se. AaB havde svært ved at knække et defensivt indstillet Horsens-hold, og Morten Wieghorsts tropper formåede da også kun at skabe en enkelt farlig chance midt i første halvleg, hvor Philipp Ochs fik afsluttet med en afslutning, men Kevin Mendozas i Horsens-målet fik afværget. 0-0 ved pausen og AaB kom ud til anden halvleg med mere energi og fik skabt enkelte chancer. I det 62. minut finder Rasmus Würtz hollandske Tom van Weert, der afslutter ved jorden og passerer Horsens-målmanden. I sin jubel får hollænderen et gult kort, og dermed var der igen lagt en dæmper på den gode oplevelse. Tre minutter før slutfløjtet misser Rasmus Thellufsen flot oplæg fra Kasper Kusk, der selv misser en stor chance i kampens slutning. 1-0 er AaBs første sejr på hjemmebane siden august, og dermed er holdet videre i kvartfinalen i landspokalturneringen, der spilles til foråret.

Referat:
Forbandelsen er brudt. AaB fik endelig en sejr på hjemmebane med 1-0 over AC Horsens.